Woef klop langasems in uitmergelende wedrenCactus (Foto: Gear Junkie) Die Marathon des Sables, die “moeilikste veldwedloop ter wêreld” het verlede week plaasgevind. Deelnemers moet ongeveer 226 km (140 myl) binne ses dae aflê in die suide van Marokko deur die byna onbegaanbare Sahara-woestyn. Vanjaar se ster was egter ongetwyfeld ŉ hond, wat vinnig Cactus gedoop is, wat entoesiasties by die deelnemers aangesluit het. Hy is die eerste hond wat dié ultramarathon voltooi het. Tegnies het hy nie die hele Marathon des Sables gehardloop nie, want hy het eers halfpad deur die tweede dag by die marathon aangesluit. Almal is egter gemaklik om dié kwessie te ignoreer. Cactus het só vinnig ŉ groot groep aanhangers gehad dat organiseerders hom met ŉ resiesnommer (“000”) toegerus het en ŉ halsband met ŉ GPS-opspoorder sodat sy vordering aanlyn gemonitor kon word. Cactus het korte mette gemaak met die langste en moeilikste been van die wedloop. Hardlopers moet dié 75 km in minder as 31 uur aflê. Cactus het dit binne 11 ure kafgedraf. Deelnemers het goed na hom omgesien tydens die wedloop en deurgaans vir hom kos, water en sy maag gekrap by toesigpunte. Die mediese span het hom ook by oornagplekke ondersoek en seker gemaak dat hy in ŉ goeie toestand is. Cactus het by die eindstreep sy eie spesiale medalje ontvang. Klik hier as die video nie direk in jou webblaaier wil speel nie.